钦定古今图书集成/理学汇编/学行典/第106卷 > 礼记 > 《内则》
## 钦定古今图书集成/理学汇编/学行典/第106卷 > 礼记 > 《内则》

六年，“教之数与方名。”“七年，男女不同席，不共食。”八年
出入门户及即席饮食，必后长者，始教之让。

〈陈注〉数谓一、十、百、千、万，方名东、西、南、北也。〈大全〉严陵方氏曰：“出入门户则欲其行之让也，即席则欲其坐之让也，饮食则欲其食之让也。《经》曰：‘父之齿随行，兄之齿雁行’，则行固欲其让也。又曰：‘衽席之上让而坐下，觞酒豆肉让而受恶’，则坐与饮食又欲其让也。由是推之，则无所往而不让矣。”

九年，教之数日。十年，出就外傅居宿于外学《书计》。

〈陈注〉数日知朔望与六甲也。外傅，教学之师也。书，谓六书。计谓九数。

朝夕学幼仪，请肄《简谅》。

〈陈注〉肄，习也。《简书》篇数也。谅，言语信实也。皆请于长者而习学之也。

十有三年，学《乐》，诵《诗》，舞勺。成童舞《象》，学射御。

〈大全〉程子曰：“古人为学也，八岁入小学，十三入大学，舞勺舞《象》，有弦歌以养其耳，舞《干》羽以养其气血。其性急则佩韦，缓则佩弦，出入闾里则视听游习与政事之施莫不由此。如此则非僻之心无自而入。”

二十而冠，始学《礼》，可以衣裘帛，舞《大夏》，惇行孝弟，博
学不教，内而不出。

〈陈注〉《不教》恐所学未精。故不可为师以教人也。“内而不出言。”蕴畜其德美于中。而不自表见其能也。